IZVEDBENA UREDBA KOMISIJE (EU) 2022/1929

z dne 31. marca 2022

o spremembi izvedbenih tehničnih standardov iz Izvedbene uredbe (EU) 2020/1227 glede predlog za zagotavljanje informacij v skladu z zahtevami za uradno obvestilo o STS za bilančna sintetična listinjenja

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/2402 Evropskega parlamenta in Sveta z dne 12. decembra 2017 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012 (1) ter zlasti člena 27(7), tretji pododstavek, Uredbe,

ob upoštevanju naslednjega:

(1) Izvedbena uredba Komisije (EU) 2020/1227 (2) določa uporabo predlog za zagotavljanje informacij v skladu z zahtevami za uradno obvestilo o enostavnem, preglednem in standardiziranem listinjenju. Zlasti priloge I do III k Izvedbeni uredbi (EU) 2020/1227 določajo informacije, ki jih je treba sporočiti Evropskemu organu za vrednostne papirje in trge (ESMA) za listinjenja, ki izpolnjujejo zahteve za STS iz členov 19 do 22 in členov 23 do 26 Uredbe (EU) 2017/2402.

(2) Uredba (EU) 2021/557 Evropskega parlamenta in Sveta (3) je spremenila Uredbo (EU) 2017/2402, tako da je razširila okvir listinjenja STS na bilančna sintetična listinjenja. V skladu s tem je treba določiti predlogo za zagotavljanje informacij v skladu z zahtevami za uradno obvestilo o STS za bilančna sintetična listinjenja.

(3) Da bi se investitorjem, potencialnim investitorjem in pristojnim organom zagotovil primerjalni pregled vseh vrst listinjenj STS, je primerno zagotoviti skladnost med vsemi uradnimi obvestili o STS. Predloga za uradno obvestilo o STS za bilančna listinjenja bi zato morala biti v skladu z obliko predloge za tradicionalna listinjenja STS, pri čemer bi bilo treba upoštevati tudi zahteve v zvezi s pogodbami o kreditnem zavarovanju in vlogo izvajalca preverjanja skladnosti z uporabo storitev tretje osebe iz člena 26e Uredbe (EU) 2017/2402.

(4) Zato bi bilo treba določiti obliko za vsako polje, o katerem se poroča v uradnem obvestilu o STS za bilančna listinjenja, vse informacije, ki se predložijo ESMA, pa bi bilo treba predložiti v elektronski obliki.

(5) Priloga I k Izvedbeni uredbi (EU) 2020/1227 odraža spremembe Delegirane uredbe Komisije (EU) 2020/1226 (4) iz Delegirane uredbe Komisije (EU) 2022/1301 (5).

(6) Izvedbeno uredbo (EU) 2020/1227 bi bilo zato treba ustrezno spremeniti.

(7) Ta uredba temelji na osnutku izvedbenih tehničnih standardov, ki ga je ESMA predložil Komisiji.

(8) ESMA je opravil odprta javna posvetovanja o osnutku izvedbenih tehničnih standardov, na katerem temelji ta uredba, analiziral potencialne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (6) –

SPREJELA NASLEDNJO UREDBO:

Člen 1 Spremembe Izvedbene uredbe (EU) 2020/1227 Izvedbena uredba (EU) 2020/1227 se spremeni: (1) člen 1 se spremeni: (a) vstavi se naslednji odstavek 3a: „3a. Informacije iz člena 1(1), točka (d), in člena 1(2), točka (d), Delegirane uredbe (EU) 2020/1226 se zagotovijo s predlogo iz Priloge IV k tej uredbi.“; (b) odstavek 4 se nadomesti z naslednjim: „4. Če informacije, ki jih je treba zagotoviti v skladu s tem členom, niso na voljo ali niso potrebne zaradi uporabe prehodnih določb iz členov 43 in 43a Uredbe (EU) 2017/2402, se v uradnem obvestilu v ustreznem polju ali poljih prilog k tej uredbi navede ‚Se ne uporablja zaradi uporabe prehodnih določb‘.“; (c) odstavek 6 se nadomesti z naslednjim: „6. ‚Dodatne informacije‘ iz člena 2 Delegirane uredbe (EU) 2020/1226 se vključijo v polje ‚Polje za izpolnjevanje‘ v Prilogah I do IV k tej uredbi.“; (2) priloge I, II in III se spremenijo, kot je določeno v Prilogi I k tej uredbi; (3) Priloga IV se doda, kot je določeno v Prilogi II k tej uredbi.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. marca 2022 Za Komisijo predsednica Ursula VON DER LEYEN

(1) UL L 347, 28.12.2017, str. 35.

(2) Izvedbena uredba Komisije (EU) 2020/1227 z dne 12. novembra 2019 o določitvi izvedbenih tehničnih standardov v zvezi s predlogami za zagotavljanje informacij v skladu z zahtevami za uradno obvestilo o STS (UL L 289, 3.9.2020, str. 315).

(3) Uredba (EU) 2021/557 Evropskega parlamenta in Sveta z dne 31. marca 2021 o spremembi Uredbe (EU) 2017/2402 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje kot pomoč pri okrevanju po krizi zaradi COVID-19 (UL L 116, 6.4.2021, str. 1).

(4) Delegirana uredba Komisije (EU) 2020/1226 z dne 12. novembra 2019 o dopolnitvi Uredbe (EU) 2017/2402 Evropskega parlamenta in Sveta in določitvi regulativnih tehničnih standardov, ki določajo informacije, ki jih je treba zagotoviti v skladu z zahtevami za uradno obvestilo o STS (UL L 289, 3.9.2020, str. 285).

(5) Delegirana uredba Komisije (EU)2022/1301 z dne 26 julija 2022 o spremembi regulativnih tehničnih standardov iz Delegirane uredbe (EU) 2020/1226 glede informacij, ki jih je treba zagotoviti v skladu z zahtevami za uradno obvestilo o STS za bilančna sintetična listinjenja (UL L 197, 26.7.20220, str. 10).

(6) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).